 Subeer, galabtaa waxa dareenkiisa biyo dhigay farxad iyo raynrayn, wuxuuna naftiisa u sheegay inuu guul weyn gaadhay, taas oo uu isku qanciyey inuu yahay nin soo taabtay himiladii uu hiigsanayey ee ahayd helista iyo hanashada Salma, laakiin sheekadu ma aha sida uu Subeer, naftiisa u sheegay waayo waxa meesha ka dhacay waxay ahaayeen labo weedhood oo si kooban la isu dhaafsaday natiijaduna waxay ahayd ballan oo keliya balse kuma koobnayn fekerka Subeer oo keliya ee wuxu ahaa mid dhinaca kale ku mudan Salma lafteeda waayo waxa ay qaaday ballan taasoo ay u sheegtay in ay u iman doonto maalin kadib wiil aanay hore isku arag walow ay dhalinyarada dhaqan u tahay ballanta iyo isku imaatinka, haddana Salma waxay u ahayd wakhtigii u horeeyay ee ay la ballanto wiil dhigeeda ah, taasi iyo iyada oo og ballantu waxay tahay ayaa aad uga wareeriyay maskaxdeeda run ahaantiina gurigooda oo ay markaa ku sugnayd hooyadeed waxa aad moodaysay Salma in ay ku soo kordheen wax aad u wayn. 